**ELŐTERJESZTÉS**

**Javaslat Szombathely Megyei Jogú Város Önkormányzata**

**2023. évi zárszámadási rendeletének megalkotására**

Szombathely Megyei Jogú Város Önkormányzata 2023. évi eredményeiről, az éves költségvetési rendeletben meghatározott feladatok végrehajtásáról zárszámadás keretében kell számot adni a képviselő-testületnek. A beszámoló szerkezetét, illetve elkészítésének határidejét az államháztartásról szóló 2011. évi CXCV. törvény (a továbbiakban: Áht) szabályozza.

Az Áht. 91. § (1) bekezdésében foglaltak szerint a helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Ezen zárszámadási rendelet-tervezet esetében is elkészítettük a hatásvizsgálatot.

A tervezet társadalmi, gazdasági és költségvetési hatásait a rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek. A rendelet-tervezet megalkotásának szükségességére a fentiekben utaltunk. A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Jat. 18. §-a alapján a rendelet tervezetéhez fűzött indokolás az előterjesztés mellékletét képezi.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 11.§ (1) bekezdésében foglaltak szerint a költségvetési szerv vezetője köteles nyilatkozatban értékelni a költségvetési szerv belső kontrollrendszerének minőségét.

Ezen vezetői nyilatkozatokat a 370/2011. (XII. 31.) Korm. rendelet 11. § (2a) bekezdésében foglalt előírás szerint a zárszámadási rendelettervezethez elektronikus mellékletként csatolva bemutatjuk.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2024. május „ „**

 **/: Dr. Nemény András :/**